Θεατρική αγωγή: υπεύθυνη εκπαιδευτικός: Μάνια Στάικου

Αγαπητοί γονείς και γλυκά μου παιδιά καλημέρα!

Σας στέλνω αυτό το ηλεκτρονικό γράμμα για να σας πω ότι ο λύκος Ζαχαρίας στενοχωριέται πολύ που δεν σας βλέπει. «Και τώρα που δεν έρχονται τα παιδιά στο σχολείο, πώς θα παίζουμε παντομίμα, κουκλοθέατρο και παιχνίδια;», με ρώτησε. Του εξήγησα πως υπάρχουν κι άλλοι τρόποι, πολύ διασκεδαστικοί. Για παράδειγμα: πρώτα δείτε το παρακάτω βίντεο και μετά δείξτε στους δικούς σας το παιχνίδι του καθρέφτη (ταυτόχρονη κίνηση).

<http://photodentro.edu.gr/v/item/ds/8521/10561>

**Θεατρικό παιχνίδι για οικογένειες 3-4 ατόμων:**

Τώρα που μάθαμε τις έννοιες όμοια, αντικριστή και διαφορετική ταυτόχρονη κίνηση υποθέστε ότι σε μια γωνιά του δωματίου σας βρίσκεται ένας μαγικός καθρέφτης. Πηγαίνετε εκεί και πάρτε όποια έκφραση σας αρέσει. Προσθέστε και μια κίνηση. Οι γονείς και τα αδέλφια σας, θα βρίσκονται πίσω από τον μαγικό καθρέφτη και θα πρέπει να την εκτελέσουν ταυτόχρονα με εσάς. Κάποια στιγμή θα τους ξαφνιάσετε χτυπώντας τα χέρια σας και λέγοντας δυνατά τις λέξεις «αντικριστά και όμοια» ή «διαφορετική κίνηση». Αμέσως θα πρέπει να σταθούν ανά ζευγάρια αντικριστά και να κάνουν την ίδια κίνηση με εσάς, είτε να πραγματοποιήσουν μια διαφορετική κίνηση. Το κάνατε; Τώρα μικρά μου, ήρθε η σειρά σας…

Μόλις ολοκληρώσετε τις σωματικές ασκήσεις, κοιτάξτε προσεκτικά τον αόρατο καθρέφτη σας. Έχει μαγικές ιδιότητες και δείχνει εσάς να πραγματοποιείτε μια ευχή σας. Ποια μπορεί να είναι αυτή; Μπορείτε να τη δείξετε στους δικούς σας, είτε με παντομίμα είτε με λόγια. Προσκαλέστε τους να κοιτάξουν κι αυτοί τον καθρέφτη για να σας παρουσιάσουν την ευχή τους.

Μπορείτε να ακούτε και την αγαπημένη σας μουσική, όταν παίζετε τον μαγικό καθρέφτη…

**Παραλλαγή θεατρικού παιχνιδιού για μονογονεϊκές οικογένειες:**

Τώρα που μάθαμε τις έννοιες όμοια, αντικριστή και διαφορετική ταυτόχρονη κίνηση υποθέστε ότι σε μια γωνιά του δωματίου σας βρίσκεται ένας μαγικός καθρέφτης. Πηγαίνετε εκεί και πάρτε όποια έκφραση σας αρέσει. Προσθέστε και μια κίνηση. Ο γονιός ή ο κηδεμόνας σας θα πρέπει να κάνει την ίδια κίνηση ταυτόχρονα με εσάς. Δοκιμάστε να τον ξαφνιάσετε: χτυπήστε παλαμάκια τα χέρια σας και φωνάξτε δυνατά: «αντικριστά και όμοια» ή «διαφορετική κίνηση». Ο γονιός ή ο κηδεμόνας θα πρέπει να πάρει αμέσως θέση απέναντι σας για να εκτελέσει μαζί σας την ίδια κίνηση. Αν η εντολή σας είναι «διαφορετική κίνηση» θα πρέπει και πάλι να σας υπακούσει γρήγορα.

Μόλις ολοκληρώσετε τις σωματικές ασκήσεις, κοιτάξτε προσεκτικά τον αόρατο καθρέφτη σας. Έχει μαγικές ιδιότητες και δείχνει εσάς να πραγματοποιείτε μια ευχή σας. Ποια μπορεί να είναι αυτή; Μπορείτε να τη δείξετε στο γονιό ή τον κηδεμόνα σας, είτε με παντομίμα είτε με λόγια. Προσκαλέστε τον να κοιτάξει κι αυτός τον καθρέφτη για να σας παρουσιάσει την ευχή του.

Μπορείτε να ακούτε και την αγαπημένη σας μουσική, όταν παίζετε τον μαγικό καθρέφτη…